钦定古今图书集成/明伦汇编/氏族典/第348卷 > 周冕
## 钦定古今图书集成/明伦汇编/氏族典/第348卷 > 周冕

按《明外史周冕传》：“冕，资县人。嘉靖二十年进士。授太
常博士，擢贵州道试御史。重建太庙成，奉安神主。帝
将遣官代祭，御史鄢懋卿言其不可。帝怒，举朝悚息，
无敢复言，冕独抗章争之。帝震怒，立下诏狱榜掠，终
以其言直，释还职。是时太子生十一年矣，犹未出阁
讲学。冕极言谕教不可缓。帝又大怒，谪云南通海典史。冕虽远窜，意慷慨无所屈，数迁至武选郎中。杨继
盛劾严嵩及严效忠冒功事，语侵欧阳必进，必进奏
辩，章下兵部。冕上言：“必进及总兵官陈圭奏，黎贼平，
遣效忠报捷，授锦衣试所镇抚。未逾月，严鹄言兄效
忠曾斩首七级，并功加赏，应得署副千户。今效忠身
抱痼疾，鹄请代职，臣心疑其伪。如效忠果鹄之兄，世
蕃之子，则世蕃数子俱幼，未有名效忠者。如效忠果
斩七级，则当时状称年止十六，岂能赴战必进。既嵩
乡曲，圭又世蕃姻亲，依阿朋比，共为欺罔。臣如不言，
陛下何从知其奸？乞特赐究正。”疏奏，直声震朝廷。嵩
父子大惧，力事弥缝。帝反责冕报，复下诏狱拷讯，斥
为民。隆庆初，录先朝直臣起冕太仆少卿。遭母忧，未
任卒。